Հենրի Ռոբերտս

Հենրի Էդվարդ Ռոբերտս (անգլ.՝ Henry Edward Roberts, սեպտեմբերի 13, 1941(1941-09-13), Մայամի, Ֆլորիդա, ԱՄՆ - ապրիլի 1, 2010(2010-04-01), Cochran, Ջորջիա, ԱՄՆ), ինժեներ, բժիշկ, «Micro Instrumentation and Telemetry Systems» (MITS) ընկերության հիմնադիրն ու նախահագը։ Թողարկել է առաջին հաջողված կոմերցիոն անհատական համակարգիչը՝ Ալթաիր 8800-ը։ Հաճախ կոչվում է «անհատական համակարգչի հայր»։


== Կենսագրություն ==
Դեռահաս տարիքում Ռոբերտսը անալոգային և թվային համակարգչային մեքենաների համար սխեմաներ էր մշակում։ Բացի էլեկտրոնիկայի նկատմամբ հետաքրքրությունից, նա հետաքրքրվել է նաև բժշկությամբ։
1968 թվականին Ռոբերտսը ստացել է էլեկտրատեխնիկայի բակալավրի աստիճան Օկլահոմա նահանգի համալսարանում և նշանակվել Մեքսիկո նահանգի Ալբուկերկ քաղաքի Քիրթլենդ ավիաբազայի (Kirtland AFB) գիտահետազոտական լաբորատորիայում։ Այդտեղ Ռոբերտսը ծանոթացել է Ֆորրեստ Միմսի (Forrest Mims III) հետ, որն այդ ժամանակ Ալբուկերկյան հրթիռային մոդելավորման ակումբի (Albuquerque Model Rocket Club) խորհրդականն էր։ Նրա ազդեցության տակ Ռոբերտսը տարվել է սիրողական հրթիռների կառավարման համակարգերով։ 1969 թվականի վերջին Ռոբերտսը և Միմսը լաբորատորիայի երկու աշխատակիցների՝ Ստեն Քեյգլի (Stan Cagle) և Բոբ Զոլերի (Bob Zaller) հետ հիմնադրել են MITS ընկերությունը՝ հրթիռային մոդելավորման համար հեռուստաչափության համակարգերի արտադրության և վաճառքի համար։ 1970 թվականի աշնանը ընկերությունում պառակտում է տեղի ունեցել․ Ռոբերտսը սկսել է զբաղվել հաշվիչների արտադրությամբ, իսկ Քեյգլը և Միմսը հիմնադրել են հրթիռային վթարային համակարգերի արտադրության ընկերություն։

1971 թվականի նոյեմբերին Ռոբերտսը «Popular Electronics» ամսագրում հոդված է հրատարակել MITS 816 հաշվիչի մասին, ինչը դրականորեն է ազդել նրա բիզնեսի վրա։ Սակայն 1974 թվականին մրցակցության պատճառով «MITS» հաշվիչների պահանջարկը սկսել է նվազել, ինչի արդյունքում նա որոշել է ստեղծել համակարգիչ՝ Intel 8080-ի նորագույն պրոցեսորի հիման վրա։ 1975 թվականին «Popular Electronics» ամսագրի առաջին համարում հայտնվել է նոր համակարգչի մասին առաջին հոդվածը։ Այս հոդվածը առաջացրել է Բիլ Գեյթսի (Bill Gates), որն այդ ժամանակ Հարվարդի համալսարանի ուսանող էր և Փոլ Ալենի (Paul Allen) հետաքրքրությունը․ նրանք կապ են հաստատել Ռոբերտսի հետ և առաջարկել իրենց ծառայությունները BASIC-ի մեկնաբանի գրության մեջ։ Համաձայնագրի կնքումից հետո Գեյթսը լքել է Հարվարդը և Ալենի հետ համատեղ հիմնադրել «Micro-Soft» ընկերությունը, որը հետագայում վերանվանվել է Microsoft-ի։ «Popular Electronics» ամսագրի Ալթաիր 8800 համակարգչի վերաբերյալ հոդվածը որոշակի ներդրում է ունեցել հանրահայտ «Homebrew Computer Club»-ի ստեղծման համար, որը հիմնադրվել է Ալթաիր 8800-ով հետաքրքրվող մի խումբ էնտուզիաստների կողմից։ Ավելի ուշ այդ ակումբի կազմի մեջ է մտել ավելի քան 30 համակարգչային ընկերություն, այդ թվում՝ Apple Computer-ը։
1976 թվականին «MITS» ընկերությունն ուներ 230 աշխատակից, վաճառքի ծավալը հասնում էր 6 մլն դոլարի։ Այդ ժամանակ Ռոբերտսը սկսել է ձանձրանալ կառավարման համար իր պատասխանատվությունից և գործընկերներ փնտրել իր բիզնեսի համար։ 1977 թվականին «MITS»-ը գնվել է «Pertec Computer Corporation» ընկերության կողմից, իսկ Ռոբերտսը ընդունվել է Մերսերի համալսարանի (Mercer University) բժշկական դպրոց, որն ավարտելուց հետո դարձել է Քոքրան (Cochran) (Ջորջիա նահանգի Բլեքլի շրջան) գավառական քաղաքի պրակտիկ բժիշկը։
Հենրի Էդվարդ Ռոբերտսը մահացել է 2010 թվականի ապրիլի 1-ին՝ թոքաբորբից, Մեյքոն քաղաքի հիվանդանոցում։


== Ծանոթագրություններ ==